## Izmjena i dopuna Naputka za subvencioniranje domaćeg organiziranog turističkog prometa u 1998.

### NN 77/1998 (2.6.1998.), Izmjena i dopuna Naputka za subvencioniranje domaćeg organiziranog turističkog prometa u 1998.

# MINISTARSTVO TURIZMA

Na temelju članka 18. stavak 3. i članka 39. stavaka 1. točka 1. Zakona
o sustavu državne uprave ("Narodne novine" 75/93) u provođenju Zakona o
izvršenju Državnog proračuna Republike Hrvatske u 1998. godini ministar
turizma donio je

## **IZMJENU I DOPUNU**

### **NAPUTKA ZA SUBVENCIONIRANJE DOMAĆEG ORGANIZIRANOG TURISTIČKOG PROMETA U 1998.**

U "Naputku za subvencioniranje domaćeg organiziranog turističkog prometa
u 1998." ("Narodne novine" br. 6 od 21. siječnja 1998.) mijenjaju se i
nadopunjuju slijedeće točke:

**točka I. OPĆI UVJETI - mijenja se i glasi:**

U cilju poticanja domaćeg turističkog prometa touroperatori, putničke
i turističke agencije (u daljem tekstu: Agencija) mogu ostvariti subvenciju
dijela troškova za ostvareni organizirani turistički zračni, cestovni,
**željeznički** i pomorski prijevoz u 1998. godini.

Subvenciju mogu ostvariti Agencije koje za domaće građane organiziraju
paket aranžmane (u daljenjem tekstu: Program) koji uključuju:

- odmorišne programe u Hrvatskoj s najmanje 3 polupansiona u hotelskim
i dr. smještajnim objektima **registriranim za komercijalno poslovanje,**
u razdoblju od 1. siječnja do 31. svibnja i od 1. listopada do 31. prosinca
1998.,

- odmorišne programe u Hrvatskoj s najmanje 4 polupansiona u hotelima
i dr. smještajnim objektima **registriranim za komercijalno poslovanje,**
u razdoblju od 1. lipnja do 4. srpnja i od 26. kolovoza do 30. rujna 1998.,

- odmorišne programe s najmanje 7 polupansiona u hotelskim i dr. smještajnim
objektima **registriranim za komercijalno poslovanje** na području Dubrovačko-neretvanske
županije u razdoblju od 5. srpnja do 25. kolovoza 1998. godine,

- izletničke programe "Hrvatska baština" koje odobri Ministarstvo turizma,

- školske izlete s najmanje 3 dana boravka u hotelskom i sl. smještaju
**registriranom za komercijalno poslovanje** s uslugom polupansiona,
u razdoblju 1. siječnja do 31. prosinca 1998.,

- organizirani odmor umirovljenika s najmanje 7 dana boravka u hotelskim
i dr. objektima **registriranim za komercijalno poslovanje** u razdoblju
od 1. siječnja do 15. lipnja i od 15. rujna do 15. prosinca 1998.,

- organizirane grupne dvodnevne i višednevne boravke na području Gorskog
Kotara u razdoblju od 15. svibnja do 30. rujna 1998.,

- organizirani grupni prijevoz posebno zakupljenim autobusima, zrakoplovima
ili plovilima od mjesta polaska grupe do mjesta korištenja usluge u hotelskom
i dr. smještaju, te povratak grupe na istoj relaciji (izleti nisu uključeni),

- organizirani grupni prijevoz na redovnim zračnim, **željezničkim**,
brodskim i trajektnim linijama u dolasku i povratku grupe (najmanje 10
osoba u grupi).

Ako se turisti jedne organizirane grupe u dolasku i povratku prevoze
istim prijevoznim sredstvom na više usputnih destinacija, subvencija se
priznaje za krajnju destinaciju.

Ako više Agencija koristi isto prijevozno sredstvo zakupljeno na cijelo,
zahtjev za subvenciju ima pravo podnijeti ona Agencija koja je zakupoprimac,
s time da podnosi cjelokupnu dokumentaciju od svih agencija. Iznimno zahtjev
za subvenciju može podnijeti svaka Agencija zasebno uz pismenu suglasnost
Agencije koja je zakupila prijevozno sredstvo na cijelo.

Zahtjev za subvenciju podnosi se uz slijedeću dokumentaciju:

- kopiju ugovora o zakupu hotelskih i dr. kapaciteta registriranih za
komercijalno poslovanje s uslugom polupansiona, (uz prvi zahtjev) **ili
iznimno za ad hoc grupe kopiju ponude/potvrde za zakup kapaciteta s najmanje
uslugom polupansiona,**

- ovjerenu listu putnika i potvrdu o izvršenom plaćanju pravnoj osobi
(hotelu ili domaćoj putničkoj agenciji) za korištene hotelske usluge polupansiona,
na obrascu SU-4,

- kopiju vouchera za svakog putnika ili grupni voucher **ili kopiju
uplatnice iz koje je vidljivo koje su usluge korištene (polupansion i prijevoz).**

Dodatno za autobusni prijevoz potrebno je dostaviti:

- obrazac zahtjeva SU-1,

- kopiju putnog naloga za posebnu vožnju autobusom ili račun prijevoznika
iz kojeg su vidljivi podaci o: polaznom mjestu i odredištu grupe, broju
sjedala u autobusu, datumu izvršene vožnje i ostvarenom broju kilometara;

- račun za plaćenu cestarinu, mostarinu, tunelarinu i trajekt.

Dodatno za pomorski prijevoz potrebno je dostaviti:

- obrazac zahtjeva SU-3,

- kopiju ugovora o zakupu plovila iz kojeg su vidljivi podaci o: polaznom
mjestu i odredištu plovila, broju nautičkih milja od mjesta polaska do
odredišta plovila, broju sjedala zakupljenog plovila, planirani broj vožnji
za svaku liniju i prosječnoj potrošnji goriva za zakupljenu relaciju (uz
prvi zahtjev),

- kopiju računa prijevoznika, u slučaju obračuna subvencije u visini
25%.

Dodatno za zračni prijevoz potrebno je dostaviti:

- obrazac zahtjeva SU-2,

- kopiju ugovora sa zračnim prijevoznikom iz kojega su vidljivi podaci
o: broju sjedala u zrakoplovu, polazna i odredišna zračna luka, broj planiranih
vožnji (uz prvi zahtjev).

**Dodatno za željeznički prijevoz:**

**- obrazac SU-5 koji je sastavni dio ovog Naputka**

**- račun željeznice za kupljene karte II razreda**

**točka II. OBUHVAT SUBVENCIONIRANIH PODRUČJA I RAZDOBLJE SUBVENCIONIRANJA
- mijenja se i glasi:**

Subvencija se primjenjuje na području cijele Hrvatske za sve odmorišne
programe navedene u Općim uvjetima i realizirane polaske u razdoblju od
1. siječnja do 4. srpnja i od 26. kolovoza do 31. prosinca 1998.

Iznimno za Dubrovačko-neretvansku županiju i **sve kontinentalne županije**
subvencija se primjenjuje i u razdoblju od 5. srpnja do 25. kolovoza 1998.
godine.

Izletnički programi "Hrvatska baština" subvencionira se u razdoblju
15. svibnja do 31. prosinca 1998. godine, a školski izleti subvencioniraju
se cijele godine na cijelom području Hrvatske.

Organizirani odmor umirovljenika subvencionira se u razdoblju od 1.
siječnja do 15. lipnja i od 15. rujna do 15. prosinca 1998. na cijelom
području Hrvatske.

Organizirani dvodnevni i višednevni izleti na područje Gorskog Kotara
subvencioniraju se u razdoblju od 15. svibnja do 30. rujna 1998. godine.

**točka VII. SUBVENCIJA ZA ORGANIZIRANI ODMOR UMIROVLJENIKA - mijenja
se i glasi:**

U cilju poticanja organiziranog odmora umirovljenika Agencija može ostvariti
naknadu dijela troškova prijevoza za Programe koji obuhvaćaju:

- najmanje 7 dana boravka umirovljenika i njihovih supružnika (dalje
u tekstu: umirovljenika) u hotelskim i dr. smještajnim objektima **registriranim
za komercijalno poslovanje** s korištenjem usluga polupansiona za polaske
u razdoblju od 1. siječnja do 15. lipnja i od 15. rujna do 15. prosinca
1998. godine.

- organizirani grupni prijevoz umirovljenika autobusom od mjesta polaska
grupe do mjesta korištenja usluge u hotelskom i dr. smještaju **registriranom
za komercijalno poslovanje**

- organizirani grupni prijevoz umirovljenika vlakom za ostvarenih najmanje
10 osoba u grupi

- prijevoz trajektom na lokalnim linijama kopno-
-otoci-kopno kao dio kombiniranog prijevoza

- prijevoz umirovljenika na redovnim brodskim dužobalnim linijama.

Subvencija se primjenjuje za cijelo područje Hrvatske.

Visina subvencije za autobusni prijevoz iznosi:

- za autobus od 25-39 sjedala 3,70 kn po km

- za autobus od 40-60 sjedala 5,00 kn po km

- za autobus s više od 60 sjedala 6,80 kn po km

Za Programe s autobusnim prijevozom, osim subvencije po kilometru ostvarene
vožnje u razdoblju subvencioniranja Agenciji **se u cijelosti priznaju
i troškovi cestarina, mostarina, tunelarina, te troškovi prijevoza autobusa
na redovnim lokalnim trajektnim linijama** (isključene dužobalne vožnje
sa sjevernog Jadrana prema Dalmaciji i obrnuto).

Ministarstvo turizma nadoknađuje Agenciji **u cijelosti: troškove povratne
karte 2. razreda** za grupni prijevoz umirovljenika **vlakom, troškove
karte za grupni prijevoz umirovljenika na redovnim brodskim dužobalnim
linijama (bez korištenja kabine), troškove karte za grupni prijevoz umirovljenika
na redovnim lokalnim brodskim ili trajektnim linijama na otoke ako je dio
kombiniranog prijevoza vlak + brod/trajekt.**

**Minimum putnika u grupi je 10.**

Kod prijevoza vlakom i brodom subvencija se ne može ostvariti za autobusne
transfere.

Za ostvarivanje subvencije Agencija je dužna podnijeti slijedeću dokumentaciju:

- obrazac zahtjev P-1,

- ovjerenu listu putnika i potvrdu o izvršenom plaćanju za korištene
hotelske usluge na obrascu P-2,

- kopiju putnog naloga za posebnu vožnju autobusom ili račun prijevoznika
iz kojeg su vidljivi podaci o: polaznom mjestu i odredištu grupe, broju
sjedala u autobusu, datumu izvršene vožnje i ostvarenom broju kilometara,

- račun ili kopiju računa za plaćenu cestarinu, mostarinu, tunelarinu
i trajekt,

- račun ili kopiju računa HŽ-a **ili brodske kompanije**,

- odrezak o isplaćenoj mirovini (ili njegovu kopiju) za svakog umirovljenika,

- fotokopiju osobne iskaznice za supružnike umirovljenika.

Subvencija iz ove točke Naputka ostvaruje se u cijelosti ako je popunjenost
autobusa umirovljenicima najmanje 70%. U slučaju da je popunjenost autobusa
manja od propisane, ukupni iznos subvencije umanjuje se onoliko posto koliko
je popunjenost manja od tražene.

Dostavne vožnje do mjesta polaska se ne priznaju.

Za svaku grupu umirovljenika priznaje se jedna povratna vožnja.

Zahtjevi uz koje neće biti priloženi odresci od mirovina odnosno fotokopije
osobnih iskaznica za sve umirovljenike i njihove supružnike s liste putnika,
Agencija neće moći ostvariti subvenciju.

**točka IX. SUBVENCIONIRANJE ZIMSKOG PROGRAMA NA BJELOLASICI I U BEGOVOM
RAZDOLJU briše se u potpunosti**

**Nova točka IX. glasi:**

**IX. ŽELJEZNIČKI PROMET**

Subvenciju u željezničkom prijevozu Agencija može ostvariti za programe
koji ispunjavaju uvjete iz točki I. OPĆI UVJETI i II. OBUHVAT SUBVENCIONIRANIH
PODRUČJA I RAZDOBLJE SUBVENCIONIRANJA uz uvjet da se radi o grupi od ostvarenih
najmanje 10 putnika. Visina subvencija iznosi 25% od stvarno plaćene cijene
karte II. razreda u dolasku i povratku. Subvencija se ne može ostvariti
za autobusne transfere od željezničkih stanica do mjesta korištenja usluge.

U slučaju kada se uz željeznički prijevoz koristi trajektni ili brodski
prijevoz na redovnim linijama za otoke kao dio kombiniranog prijevoza odobrava
se subvencija za željeznički i pomorski prijevoz u visini 25% stvarno plaćenih
cijena karti u dolasku i odlasku.

U cilju poticanja i razvoja kontinentalnog turizma Ministarstvo turizma
će subvencionirati izletnički program pod nazivom "Karlek", koji će se
realizirati u razdoblju od 13. lipnja do 30. kolovoza 1998. godine, svake
subote, posebnim turističkim vlakom Hrvatskih željeznica pod nazivom "Karlek".

Ministarstvo turizma će subvencionirati 50% cijene za svaku realiziranu
vožnju vlaka "Karlek". O realizaciji subvencije za vlak "Karlek" Ministarstvo
turizma će sklopiti posebni ugovor s TZ Ogulin koja će s Hrvatskim željeznicama
ugovoriti prometovanje vlaka "Karlek.

Klasa: 421-03/98-01/20
Urbroj: 529-03/98-1
Zagreb, 22. svibnja 1998.

Ministar
**Sergej Morsan,** v. r.

*SU-5*

![](dodaci/1998/1041-01.gif)
 REPUBLIKA HRVATSKA
MINISTARSTVO TURIZMA

**ZAHTJEV ZA SUBVENCIJU U
DOMAĆEM ŽELJEZNIČKOM
TURISTIČKOM PROMETU**

                                                                                                                              No\_\_\_\_
1. Naziv i sjedište Agencije \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

    \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

2. Naziv i sjedište hotelskih ili dr. trgovačkih društava kojima se
organizirano upućuju turisti
    \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

3. Polazna željeznička stanica\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

4. Dolazna željeznička stanica \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

5. Datum i vrijeme

a) polaska grupe \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

b) povratka grupe \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

6. Turističko odredište grupe \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

7. Broj pansion dana turističke

grupe u turističkom odredištu \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

8. Broj putnika u grupi \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

9. Iznos tražene subvencije:

a) ostvareni broj putnika \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

b) cijena karte II. razreda po putniku \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

c) ukupna cijena prijevoza (axb) ---- kn x 25% = \_\_\_\_\_\_ kn

10. Naziv i sjedište banke i broj računa Agencije \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

    \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

          Mjesto i datum
        podnošenja zahtjeva                                           Žig
i potpis
\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_           \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Naputak, NN 77/1998-1041
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)